CELEX: 32017R1980
Language: hr
Date: 2017-10-31 00:00:00
Title: Uredba Komisije (EU) 2017/1980 оd 31. listopada 2017. o izmjeni Priloga III. Uredbi (EZ) br. 2074/2005 u pogledu metode za otkrivanje biotoksina u školjkama koji uzrokuju paralizu (PSP) (Tekst značajan za EGP. )

1.11.2017   
            
            
               HR
            
            
               Službeni list Europske unije
            
            
               L 285/8
            
         UREDBA KOMISIJE (EU) 2017/1980
   оd 31. listopada 2017.
   o izmjeni Priloga III. Uredbi (EZ) br. 2074/2005 u pogledu metode za otkrivanje biotoksina u školjkama koji uzrokuju paralizu (PSP)
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 853/2004 Europskog parlamenta i Vijeća od 29. travnja 2004. o utvrđivanju posebnih higijenskih pravila za hranu životinjskog podrijetla (1), a posebno njezin članak 11. točku 4.,
   uzimajući u obzir Uredbu (EZ) br. 854/2004 Europskog parlamenta i Vijeća od 29. travnja 2004. o utvrđivanju posebnih pravila organizacije službenih kontrola proizvoda životinjskog podrijetla namijenjenih prehrani ljudi (2), a posebno njezin članak 18. točku 13. podtočku (a),
   budući da:
   
               (1)
            
            
               Uredbom (EZ) br. 854/2004 utvrđuju se posebna pravila organizacije službenih kontrola proizvoda životinjskog podrijetla, a Uredbom (EZ) br. 853/2004 utvrđuju se posebni zahtjevi o higijenskim pravilima za hranu životinjskog podrijetla. Provedbene mjere za te uredbe u pogledu priznatih metoda testiranja za morske biotoksine utvrđene su u Prilogu III. Uredbi Komisije (EZ) br. 2074/2005 (3).
            
         
               (2)
            
            
               Poglavljem I. točkom 2. Priloga III. Uredbi (EZ) br. 2074/2005 predviđeno je da je u slučaju spornih rezultata metode za otkrivanje biotoksina u školjkama koji uzrokuju paralizu (PSP) referentna metoda biološka metoda.
            
         
               (3)
            
            
               Tijekom 36. sjednice Odbora Codexa Alimentariusa o analitičkim metodama i uzorkovanju (održane u Budimpešti u Mađarskoj 23. – 27. veljače 2015.) (4) potvrđeno je da se metoda biološkog testiranja u odjeljku I. točki 8.6.2. Codexa zadržava kao metoda vrste IV. (5).
            
         
               (4)
            
            
               Sve metode iz Codexa Alimentariusa, uključujući metode vrste IV., mogu se upotrebljavati samo za kontrolu, preglede i donošenje propisa (Smjernice za uspostavu analitičkih metoda), a kada se stranke slože i za rješavanje sporova (Smjernice za rješavanje sporova o rezultatima analiza (ispitivanja) (CAC/GL 70-2009)), ali ne i kao referentne metode.
            
         
               (5)
            
            
               Budući da se metoda vrste IV. ne može upotrijebiti kao referentna metoda, važno je postojeća pravila Unije prilagoditi međunarodnim normama.
            
         
               (6)
            
            
               Uzimajući u obzir da se za utvrđivanje sadržaja biotoksina koji izaziva paralizu (PSP) u jestivim dijelovima školjki trenutačno upotrebljava takozvana Lawrenceova metoda, kako je objavljena kao službena metoda AOAC 2005.06 (Paralytic Shellfish Poisoning Toxins in Shellfish), primjereno je tu metodu upotrebljavati kao referentnu metodu za utvrđivanje spomenutih toksina.
            
         
               (7)
            
            
               Poglavlje I. Priloga III. Uredbi (EZ) br. 2074/2005 trebalo bi stoga na odgovarajući način izmijeniti.
            
         
               (8)
            
            
               Kako bi se državama članicama omogućilo da svoje metode prilagode kemijskoj metodi, metoda biološkog testiranja može se i dalje upotrebljavati kao referentna metoda do 31. prosinca 2018.
            
         
               (9)
            
            
               Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
            
         DONIJELA JE OVU UREDBU:
   Članak 1.
   Poglavlje I. Priloga III. Uredbi (EZ) br. 2074/2005 zamjenjuje se sljedećim:
   
      „POGLAVLJE I.
      METODA ZA OTKRIVANJE BIOTOKSINA U ŠKOLJKAMA KOJI UZROKUJU PARALIZU (PSP)
      
               
                  1.
               
               
                  Sadržaj biotoksina koji izaziva paralizu (PSP) u jestivim dijelovima školjki (cijelo tijelo ili bilo koji jestivi dio posebno) utvrđuje se u skladu s metodom biološkog testiranja ili bilo kojom drugom međunarodno priznatom metodom.
               
            
               
                  2.
               
               
                  Ako su rezultati sporni, referentna metoda je takozvana Lawrenceova metoda, kako je objavljena kao službena metoda AOAC 2005.06 (Paralytic Shellfish Poisoning Toxins in Shellfish).”
               
            
   Članak 2.
   Ova Uredba stupa na snagu trećeg dana od dana objave u Službenom listu Europske unije.
   Primjenjuje se od 1. siječnja 2019.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 31. listopada 2017.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 139, 30.4.2004., str. 55.
   
   
      (2)  SL L 139, 30.4.2004., str. 206.
   
   
      (3)  Uredba Komisije (EZ) br. 2074/2005 od 5. prosinca 2005. o utvrđivanju provedbenih mjera za određene proizvode na temelju Uredbe (EZ) br. 853/2004 Europskog parlamenta i Vijeća i za organizaciju službenih kontrola na temelju Uredbe (EZ) br. 854/2004 Europskog parlamenta i Vijeća i Uredbe (EZ) br. 882/2004 Europskog parlamenta i Vijeća, odstupanju od Uredbe (EZ) br. 852/2004 Europskog parlamenta i Vijeća i o izmjeni uredbi (EZ) br. 853/2004 i (EZ) br. 854/2004 (SL L 338, 22.12.2005., str. 27.).
   
      (4)  http://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-715-36%252FREP15_MASe.pdf
   
      (5)  Stavak 56. Izvješća.